Madaniyat va san’at sohasida davlat-xususiy sheriklikni amalga oshirishga ko‘maklashish va moliyalashtirish chora-tadbirlari to‘g‘risida

O‘zbekiston Respublikasi Prezidentining “Madaniyat va san’at sohasida davlat-xususiy sheriklikni rivojlantirish uchun shart-sharoitlar yaratish chora-tadbirlari to‘g‘risida” 2018-yil 1-avgustdagi PQ-3892-son qarori ijrosini ta’minlash, shuningdek, madaniyat va san’at sohasida davlat-xususiy sheriklik uchun qulay shart-sharoitlar yaratish maqsadida Vazirlar Mahkamasi qaror qiladi: 
 1. Quyidagilar:
 Madaniyat va san’at sohasida davlat-xususiy sheriklik to‘g‘risidagi qonunchilik asosida berilishi mumkin bo‘lgan davlat mulki obyektlarining ro‘yxati 1-ilovaga;
 Madaniyat va san’at sohasida davlat-xususiy sheriklik asosida amalga oshiriladigan loyihalarni moliyalashtirish uchun alohida ochiladigan shaxsiy g‘azna hisobvarag‘i mablag‘larini jamlash va undan foydalanish tartibi to‘g‘risidagi nizom 2-ilovaga;
 Davlat-xususiy sheriklik to‘g‘risidagi qonunchilik shartlari asosida faoliyat yuritadigan nodavlat madaniyat va san’at muassasalariga O‘zbekiston Respublikasi Davlat budjeti mablag‘laridan subsidiyalar ajratish tartibi to‘g‘risidagi nizom 3-ilovaga muvofiq tasdiqlansin.
 2. O‘zbekiston Respublikasi Madaniyat vazirligi, “O‘zbekkino” Milliy agentligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda mazkur qarorga muvofiqlashtirsin. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov, O‘zbekiston Respublikasi madaniyat vaziri B.S. Sayfullayev, “O‘zbekkino” Milliy agentligi bosh direktori F.Sh. Zakirov zimmasiga yuklansin.
 1. Mazkur Nizom O‘zbekiston Respublikasi Prezidentining “Madaniyat va san’at sohasida davlat xususiy sheriklikni rivojlantirish uchun sharoitlar yaratish chora-tadbirlari to‘g‘risida” 2018-yil 1-avgustdagi PQ-3892-son qaroriga muvofiq Madaniyat va san’at sohasida davlat-xususiy sheriklik asosida amalga oshiriladigan loyihalarni moliyalashtirish uchun Moliya vazirligi G‘aznachiligida alohida ochiladigan shaxsiy g‘azna hisobvarag‘i (keyingi o‘rinlarda maxsus hisobvaraq deb ataladi) mablag‘larini jamlash va undan foydalanish tartibini belgilaydi. 
 2. Maxsus hisobvaraqdagi mablag‘lar davlat-xususiy sheriklik to‘g‘risidagi bitim obyektlarini qurish, rekonstruksiya qilish va ta’mirlashga imtiyozli kredit berish uchun tuman va chekka qishloq joylardagi teatrlar, kinoteatrlar, madaniyat markazlari, madaniyat va istirohat bog‘lari, konsert zallari, hayvonot bog‘lari va boshqa madaniy obyektlar negizida madaniyat va san’at nodavlat muassasalarini tashkil etish maqsadida foydalaniladi.
 3. Maxsus hisobvaraqdagi mablag‘lar O‘zbekiston Respublikasi Vazirlar Mahkamasining qarorlari bilan tasdiqlanadigan madaniyat va san’at sohasida davlat-xususiy sheriklik to‘g‘risidagi qonunchilik asosida berilishi mumkin bo‘lgan davlat mulki obyektlarining ro‘yxatiga (keyingi o‘rinlarda obyektlar ro‘yxati deb ataladi) hamda tegishliligi bo‘yicha O‘zbekiston Respublikasi Madaniyat vazirligi va “O‘zbekkino” Milliy agentligi (keyingi o‘rinlarda Davlat sherigi deb ataladi) tomonidan belgilangan tartibda o‘tkazilgan tanlov yakunlari bo‘yicha shakllantirilgan bitimlarning yagona reyestriga (keyingi o‘rinlarda bitimlar yagona reyestri deb ataladi) kiritilgan tadbirkorlik subyektlarining davlat-xususiy sheriklik loyihalarini imtiyozli kreditlar asosida moliyalashtirish uchun tijorat banklariga o‘tkazib beriladi.
 4. Quyidagilar maxsus hisobvaraqni shakllantirish manbalari hisoblanadi:
 O‘zbekiston Respublikasi Tiklanish va taraqqiyot jamg‘armasi tomonidan ajratiladigan 100,0 million AQSh dollari ekvivalentidagi kreditlar;
 davlat madaniyat va san’at muassasalari negizida madaniyat va san’at nodavlat muassasalarini tashkil etish maqsadida davlat-xususiy sheriklik asosida ajratiladigan kreditlar bo‘yicha foiz to‘lovining 7 foizdan oshgan qismini qoplab berish uchun har yili O‘zbekiston Respublikasi Davlat budjetining maqsadli mablag‘lari;
 xalqaro moliya institutlari, xorijiy hukumat tashkilotlari va boshqa donorlarning xayriyalari, kreditlari (qarzlari) va grantlari;
 maxsus hisobvaraqning vaqtincha bo‘sh mablag‘larini joylashtirishdan olinadigan daromadlar;
 qonunchilik hujjatlarida taqiqlanmagan boshqa manbalar.
 5. Obyektlar ro‘yxatiga asosan xususiy sherik bilan bitimlar davlat sherigi tomonidan tuziladi va bitimlar yagona reyestriga kiritiladi.
 Bitimlar yagona reyestri obyektlar ro‘yxati va xususiy sherikka xizmat ko‘rsatuvchi tegishli tijorat banklari kesimida davlat sherigi tomonidan yuritiladi.
 6. Bitimlar yagona reyestriga kiritilgan bitimlar to‘g‘risidagi ma’lumotlar bitimlar tuzilgan kunidan boshlab o‘n kun mobaynida davlat sherigi tomonidan O‘zbekiston Respublikasi Moliya vazirligiga yozma hamda elektron shaklda yuboriladi.
 7. Davlat sherigi hamda tegishli tijorat banklari o‘rtasida bitimlar yagona reyestrida ko‘rsatilgan davlat-xususiy sheriklik loyihasini amalga oshirish uchun maxsus hisobvaraqdan kredit mablag‘larini ajratish to‘g‘risida bosh kelishuv imzolanadi.
 8. Bosh kelishuvga asosan tegishli tijorat bankiga maxsus hisobvaraqdan ajratilgan mablag‘lar xususiy sheriklarga tuman va chekka qishloq joylarida faqatgina teatr, kinoteatr, madaniyat markazlari, madaniyat va istirohat bog‘lari, konsert zallari, hayvonot bog‘lari va boshqa madaniyat obyektlari asosida nodavlat madaniyat va san’at muassasalarini tashkil etish maqsadida davlat-xususiy sheriklik bitimi obyektlarini qurish, rekonstruksiya, ta’mirlash va jihozlash loyihalarni moliyalashtirish uchun kredit berish maqsadlariga yo‘naltiriladi.
 9. Maxsus hisobvaraqdan tijorat banklariga xususiy sheriklarning loyihalariga kredit uchun ajratiladigan mablag‘lar kredit ajratish muddatiga qarab, tegishli balans hisobvaraqlarida hisobga olinadi.
 10. Xususiy sherik kredit olish ehtiyoji bo‘lganda, davlat madaniyat va san’at muassasalari negizida davlat-xususiy sheriklik asosida madaniyat va san’at nodavlat muassasalarini tashkil etish bo‘yicha loyihalarni moliyalashtirish uchun kredit ajratish to‘g‘risida tegishli tijorat bankiga ariza bilan murojaat qiladi. 
 11. Tijorat banklari tomonidan xususiy sherikka madaniyat va san’at nodavlat muassasalarini tashkil etish bo‘yicha loyihalarni moliyalashtirish uchun tijorat banklarining kreditlari loyihalarning loyiha-smeta hujjatlari va biznes-rejalari puxta va har tomonlama o‘rganilgandan so‘ng maqsadli foydalanish shartlari asosida beriladi.
 12. Bosh kelishuvga asosan maxsus hisobvaraqdagi mablag‘lar tijorat banklariga o‘tkazib beriladi va tegishli tijorat banki tomonidan tadbirkorlik subyektlariga kreditlar 3 yillik imtiyozli davr bilan 10 yil muddatga yillik 7 foizli stavkada ajratiladi.
 13. Tijorat banklari kelib tushgan arizalar bo‘yicha buyurtmanomalarni shakllantiradi va bosh kelishuv hamda tijorat banki kredit qo‘mitasining ijobiy qaroriga asosan ularni davlat sherigiga taqdim etadi.
 14. Davlat sherigi tijorat banklari tomonidan taqdim etilgan buyurtmanomalarga muvofiq Tiklanish va taraqqiyot jamg‘armasi tomonidan maxsus hisobvaraqqa kelib tushgan zarur mablag‘larni uch ish kuni mobaynida Moliya vazirligi G‘aznachiligi orqali tijorat banklarining tegishli balans hisobvarag‘iga o‘tkazib beradi yoki xato va kamchiligi bo‘lsa rad etadi.
 15. Tijorat banklari tomonidan imtiyozli kreditlar maxsus hisobvaraqdan tijorat banklariga ajratilgan mablag‘lar doirasida ajratiladi.
 16. Tijorat banklari maxsus hisobvaraqdan ajratilgan mablag‘lar hisobidan berilgan imtiyozli kreditlar va ularning maqsadli sarflanishi yuzasidan belgilangan tartibda O‘zbekiston Respublikasi Moliya vazirligiga hisobot topshiradi.
 17. Davlat sherigi va O‘zbekiston Respublikasi Tiklanish va taraqqiyot jamg‘armasi (keyingi o‘rinlarda Jamg‘arma deb ataladi) o‘rtasida mazkur Nizomning 4-bandi ikkinchi xatboshida ko‘rsatilgan mablag‘larni maxsus hisobvarag‘iga o‘tkazish bo‘yicha shartnoma tuziladi.
 Bunda Jamg‘arma maxsus hisobvaraqqa davlat-xususiy sheriklik loyihalarini amalga oshirish uchun 5 foizli kredit stavkasiga asosan mablag‘larni o‘tkazadi va maxsus xisobvarag‘idan ushbu mablag‘lar tijorat banklariga 5 foizli kredit stavkasiga asosan o‘tkazib beriladi.
 18. Davlat sherigi tijorat banklaridan kelib tushgan buyurtmanomalarga asosan O‘zbekiston Respublikasi Moliya vazirligi va Jamg‘armaga tegishli ravishda buyurtmanoma yuboradi.
 19. Jamg‘arma davlat sherigi tomonidan kelib tushgan buyurtmanomalarni ikki ish kuni ichida ko‘rib chiqadi va zarur mablag‘larni maxsus xisobvaraqqa o‘tkazib beradi.
 20. Davlat sherigi tomonidan Moliya vazirligi G‘aznachiligiga maxsus xisobvarag‘idan tijorat banklarining tegishli xisobraqamlariga (resurs) mablag‘larni o‘tkazish uchun quyidagi hujjatlar taqdim etiladi: 
 bosh kelishuv;
 tijorat banklari tomonidan tasdiqlangan buyurtmanomalar;
 xususiy sheriklar va tijorat banklari o‘rtasida tuzilgan kredit shartnomalar;
 21. O‘zbekiston Respublikasi Moliya vazirligi G‘aznachiligi davlat sherigi tomonidan taqdim etilgan hujjatlarni uch ish kuni davomida tijorat banklarining tegishli hisobraqamlariga o‘tkazadi yoki xato va kamchiligi bo‘lsa rad etadi, bunda mablag‘larni o‘tkazish kuniga O‘zbekiston Respublikasi Moliya vazirligi G‘aznachiligi tomonidan qo‘shimcha foiz to‘lanmaydi.
 22. Maxsus hisobvaraq mablag‘lari hisobidan ajratilgan kreditlardan maqsadli foydalanilishi tijorat banklari tomonidan davlat sherigi bilan birgalikda doimiy ravishda monitoring qilib boriladi.
 23. Tijorat banklari tomonidan maxsus hisobvaraqdan jalb etilgan mablag‘lar tijorat banklari va xususiy sherik o‘rtasida tuzilgan grafik asosida qaytariladi. 
 24. Maxsus hisobvaraq mablag‘laridan ajratilgan imtiyozli kreditlar bo‘yicha xususiy sherik tomonidan to‘langan foizlarning:
 2 foizi tegishli tijorat bank marjasi;
 5 foizi tegishli tijorat banki tomonidan maxsus hisobvaraqqa o‘tkaziladi.
 25. Xususiy sherik tomonidan kredit o‘z vaqtida qaytarilmagan taqdirda jalb etilgan mablag‘lar tijorat banklari tomonidan o‘z mablag‘lari hisobidan maxsus hisobvaraqqa qaytariladi.
 26. O‘zbekiston Respublikasi Moliya vazirligi G‘aznachiligi tegishli tijorat banklari tomonidan maxsus xisobvaraqqa qaytarilgan mablag‘larni ikki ish kuni ichida Jamg‘armaga belgilangan grafik asosida qaytaradi. Bunda mablag‘larni qaytarish kuniga tijorat banklari tomonidan Jamg‘armaga qo‘shimcha foiz to‘lanmaydi.
 27. Tijorat banklari o‘z mablag‘lari hisobidan obyektlar ro‘yxatiga kiritilgan davlat madaniyat va san’at muassasalari negizida davlat-xususiy sheriklik shartlari asosida nodavlat madaniyat va san’at muassasalarini tashkil etish uchun imtiyozli kredit ajratishi mumkin.
 Bunda ajratiladigan kreditlar bo‘yicha foiz to‘lovlarining:
 7 foizi xususiy sherik tomonidan qoplanadi;
 7 foizdan oshgan qismi, biroq kredit ajratilgan kunda O‘zbekiston Respublikasi Markaziy bankining belgilangan qayta moliyalashtirish stavkasidan oshmagan holda, har yili O‘zbekiston Respublikasi Davlat budjetining maqsadli mablag‘lari (keyingi o‘rinlarda maqsadli mablag‘lar deb ataladi) hisobidan qoplanadi.
 28. Tijorat banklari o‘z mablag‘lari hisobidan xususiy sherikka berilgan imtiyozli kredit bo‘yicha maqsadli mablag‘larni to‘lab berish zaruratidan kelib chiqib, xususiy sherik va tijorat banki o‘rtasida tuzilgan kredit shartnomasi va to‘lov grafiklari nusxalarini O‘zbekiston Respublikasi Moliya vazirligi va davlat sherigiga taqdim etadi.
 29. Davlat sherigi har yili budjet so‘rovini taqdim etish muddatlarida xususiy sherik va tijorat banki o‘rtasida tuzilgan kredit shartnomalariga muvofiq maqsadli mablag‘larni to‘lab berish uchun zarur mablag‘larni O‘zbekiston Respublikasi Davlat budjeti parametrlarida nazarda tutish uchun O‘zbekiston Respublikasi Moliya vazirligiga tegishli hujjatlarni taqdim etadi.
 30. O‘zbekiston Respublikasi Moliya vazirligi maqsadli mablag‘lar uchun zarur mablag‘larni har yili O‘zbekiston Respublikasi Davlat budjeti mablag‘lari hisobidan davlat sherigiga ajratadi.
 31. Davlat sherigi xususiy sheriklar va tijorat banklari o‘rtasida tuzilgan kredit shartnomalarining to‘lov grafigiga asosan har oyning 5 sanasiga qadar maqsadli mablag‘lar uchun zarur budjet mablag‘larini maxsus hisobvaraqqa ko‘chirib beradi va ko‘chirib berilgan mablag‘lari to‘g‘risida belgilangan tartibda O‘zbekiston Respublikasi Moliya vazirligi G‘aznachiligiga tegishli hujjatlarni taqdim etadi. 
 32. O‘zbekiston Respublikasi Moliya vazirligi G‘aznachiligi har oyning 8 sanasiga qadar maxsus hisobvaraqqa kelib tushgan maqsadli mablag‘lar uchun budjet mablag‘larini xususiy sheriklar va tijorat banklari o‘rtasida tuzilgan kredit shartnomalar raqami va sanasi ko‘rsatilgan holda tegishli tijorat banklarning xisobraqamiga o‘tkazadi. 
 33. Maxsus hisobvaraqdan tijorat banklariga ajratilgan maqsadli mablag‘lar uchun budjet mablag‘larini kredit shartnomalarida belgilangan ortiqcha hisoblangan foiz to‘lovlarini, shuningdek, penya va jarimalarni qoplashga yoki mazkur Nizomda belgilanmagan boshqa maqsadlarga yo‘naltirish taqiqlanadi.
 34. Davlat sherigi:
 maxsus hisobvaraq tushumi va xarajatlari prognozini manbalar, hududlar va choraklar bo‘yicha tayyorlaydi, uning bajarilishini tahlil qiladi;
 maxsus hisobvaraq budjetining ijrosi to‘g‘risidagi hisobotni tuzadi;
 qonunchilik hujjatlariga muvofiq maxsus hisobvaraq mablag‘larining ishlatilishi to‘g‘risidagi hisobotni O‘zbekiston Respublikasi Moliya vazirligiga taqdim etadi.
 35. O‘zbekiston Respublikasi Moliya vazirligi Davlat moliyaviy-nazorat bosh boshqarmasi maxsus hisobvaraq xarajatlarining maqsadli ishlatilishini nazorat qiladi.
 36. Ushbu Nizomni qo‘llashda yuzaga keladigan nizolar qonunchilik hujjatlarida belgilangan tartibda hal etiladi.
 37. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.
 1. Mazkur Nizom davlat-xususiy sheriklik to‘g‘risidagi qonunchilik shartlari asosida faoliyat yuritadigan madaniyat va san’at nodavlat muassasalariga (keyingi o‘rinlarda madaniyat va san’at muassasalari deb ataladi) O‘zbekiston Respublikasi Davlat budjetidan subsidiyalar (keyingi o‘rinlarda budjetdan subsidiyalar deb ataladi) ajratish tartibini belgilaydi.
 Nizomning amal qilishi davlat-xususiy sheriklik to‘g‘risidagi qonunchilik shartlari asosida tashkil etilgan nodavlat teatr va sirklar, hayvonot bog‘lari, madaniyat saroylari, konsert zallari, madaniyat markazlariga (keyingi o‘rinlarda madaniyat va san’at nodavlat muassasalari deb ataladi) tatbiq etiladi.
 2. Ushbu Nizomda quyidagi tushunchalardan foydalaniladi:
 madaniy xizmatlar ko‘rsatish bo‘yicha shartnoma — madaniyat va san’at nodavlat muassasasi hamda Qoraqalpog‘iston Respublikasi Madaniyat vazirligi, viloyatlar va Toshkent shahar madaniyat boshqarmalari o‘rtasida madaniy xizmatlar ko‘rsatishni va zarurat bo‘lganda, budjetdan subsidiyalar miqdorini nazarda tutuvchi tegishli yil uchun tuziladigan shartnoma; 
 madaniy xizmatlar — madaniyat va san’at nodavlat muassasalari tomonidan jismoniy va yuridik shaxslarga xizmat ko‘rsatilishi (ishlar amalga oshirilishi) mumkin bo‘lgan, har yil O‘zbekiston Respublikasi Madaniyat vazirligi tomonidan tasdiqlanadigan madaniy xizmatlar (ishlar) ro‘yxati (spektakl, to‘garaklar, gastrollar, ko‘chma ko‘rgazmalar, bayram va konsert tadbirlari va boshqalar).
 3. Budjetdan subsidiyalar quyidagi hollarda ajratiladi: 
 madaniyat va san’at nodavlat muassasalari xarajatlarining bir qismini qoplash uchun yillik daromadlari va xarajatlari hajmidan, madaniy xizmatlar ko‘rsatish bo‘yicha tuziladigan shartnomalardan kelib chiqib;
 qonunchilikda belgilangan tartibda madaniyat va san’at sohasida davlat-xususiy sheriklik shakllarida tuzilgan, O‘zbekiston Respublikasi Madaniyat vazirligi, Qurilish vazirligi va boshqa tegishli vazirlik va idoralar tomonidan belgilangan normalar va talablar asosida qurilish (rekonstruksiya, mukammal ta’mirlash) va jihozlash ishlari to‘liq yakunlanib, belgilangan tartibda foydalanishga topshirilgan madaniyat va san’at nodavlat muassasalariga. 
 Madaniyat va san’at nodavlat muassasasiga budjetdan subsidiyalar O‘zbekiston Respublikasi Madaniyat vazirligi va madaniyat va san’at nodavlat muassasasi o‘rtasida davlat-xususiy sheriklik to‘g‘risida imzolangan shartnomada ko‘rsatilgan muddat davomida ajratiladi.
 4. Madaniyat va san’at nodavlat muassasalariga O‘zbekiston Respublikasi Davlat budjetidan subsidiyalar ajratish va to‘lash mazkur Nizomga 1-ilovadagi sxemaga muvofiq ajratiladi va to‘lanadi.
 5. Budjetdan subsidiyalar madaniyat va san’at nodavlat muassasasiga uning tuman (shahar) madaniyat bo‘limiga yo‘naltirilgan tegishli arizasiga asosan hisoblanadi va ajratiladi.
 Arizaga quyidagilar ilova qilinadi:
 ariza beruvchining — yuridik shaxs bo‘lgan tadbirkorlik subyektining nomi, joylashgan joyi (pochta manzili) va tashkiliy-huquqiy shaklini tasdiqlovchi guvohnoma, tijorat bankidagi hisobraqamlar rekvizitlari;
 O‘zbekiston Respublikasi Madaniyat vazirligi bilan davlat-xususiy sheriklik to‘g‘risida imzolangan shartnoma nusxasi;
 madaniyat va san’at nodavlat muassasasi to‘g‘risida ma’lumotlar: ro‘yxatga olinganligi to‘g‘risidagi guvohnoma, kadastr hujjati, quvvati, tegishli yilda madaniyat va san’at nodavlat muassasasi tomonidan amalga oshirishi rejalashtirilgan madaniy xizmatlar ko‘rsatish ro‘yxati va ushbu faoliyatdan kelib tushadigan daromadlar prognozi, faoliyati boshlangan sana to‘g‘risidagi ma’lumotnoma, joylashgan bino va yer maydonlari hajmi, barcha xarajatlar, shuningdek, kommunal xizmatlar bo‘yicha kutilayotgan xarajatlar miqdorlari, tegishli hisob-kitoblar va ma’lumotlar;
 mazkur Nizomning 3-bandi uchinchi xatboshida belgilangan talablar to‘liq bajarilganligini tasdiqlovchi hujjatlar.
 6. Tuman (shahar) madaniyat bo‘limi madaniyat va san’at nodavlat muassasasining buyurtmanomasi kelib tushgan kundan boshlab besh ish kuni mobaynida uning mazkur Nizomda belgilangan talablarga mosligini o‘rganib chiqadi va arizani qanoatlantirish yoki uni rad etish to‘g‘risida qaror qabul qiladi hamda ushbu muassasaga budjetdan subsidiyalar ajratish yoki arizani rad etish to‘g‘risida asoslantirilgan holda yozma shaklda, shu jumladan elektron axborot tizimi orqali xabardor qiladi.
 7. Madaniyat va san’at nodavlat muassasasiga budjetdan subsidiyalar ajratish to‘g‘risidagi qaror tuman (shahar) madaniyat bo‘limi rahbarining tegishli buyrug‘i bilan rasmiylashtiriladi va ushbu buyruqqa tuman (shahar) moliya organi bilan kelishilgan budjetdan subsidiyalar miqdori va to‘lash grafigini nazarda tutuvchi jadval ilova qilinadi.
 8. Budjetdan subsidiyalar miqdorini belgilash uchun tuman (shahar) madaniyat bo‘limlari tegishli hududda joylashgan madaniyat va san’at nodavlat muassasalarining (mazkur muassasalar kesimida) tegishli moliya yili uchun daromadlari va xarajatlari hajmi prognozini ishlab chiqadi va tuman (shahar) moliya bo‘limi bilan kelishilgan holda tasdiqlaydi.
 Bunda davlat-xususiy sheriklik to‘g‘risidagi qonunchilik shartlari asosida tashkil etilgan madaniyat va san’at nodavlat muassasalarining:
 xarajatlari (har bir xarajat turi bo‘yicha ish haqi va boshqa xarajatlar) tegishli yo‘nalishdagi davlat madaniyat va san’at muassasalari uchun belgilangan tartib va normalar (qonunchilik hujjatlari bilan belgilangan lavozim maoshlari va bazaviy mehnatga haq to‘lash stavkalari, ularga qo‘shimcha haq to‘lash va ustamalar hamda amaldagi namunaviy shtatlar va shtat normativlari, kommunal xizmatlar va boshqa xarajatlar normalari) asosida;
 yagona ijtimoiy to‘lovi miqdori xo‘jalik hisobidan faoliyat yurituvchi tashkilotlar uchun belgilangan miqdorlarda hisoblanadi.
 9. Madaniyat va san’at nodavlat muassasasi xarajatlarining summasini hisoblashda “Asosiy vositalar bo‘yicha xarajatlar” (sahna-tomosha vositalari, dekoratsiyalar, mebel va rekvizitlar, butaforiya, teatr kostyumlari va milliy kostyumlar, bosh kiyimlar, ichki kiyimlar, poyabzallar, pariklar va boshqalar bundan mustasno) hisobga olinmaydi.
 10. Budjetdan subsidiyalar mazkur Nizomning 8-bandida belgilangan tartibda hisoblangan madaniyat va san’at nodavlat muassasasining tegishli yildagi xarajatlariga nisbatan quyidagi miqdorlarda ajratiladi:
 a) teatr va sirklarda:
 Toshkent shahrida — 30 foiz;
 Nukus shahri va viloyatlar markazlarida — 40 foiz;
 qolgan hududlarda — 50 foiz;
 b) hayvonot bog‘larida:
 Toshkent shahrida — 40 foiz;
 Nukus shahri va viloyatlar markazlarida — 50 foiz;
 v) madaniyat saroylari, konsert zallari:
 Toshkent shahrida — 40 foiz;
 Nukus shahri va viloyatlar markazlarida — 50 foiz;
 qolgan hududlarda — 60 foiz;
 g) I tipdagi madaniyat markazlarida:
 Toshkent shahrida — 30 foiz;
 Nukus shahri va viloyatlar markazlarida — 40 foiz;
 qolgan hududlarda — 50 foiz;
 d) II va III tipdagi madaniyat markazlarida:
 Toshkent shahrida — 40 foiz;
 Nukus shahri va viloyatlar markazlarida — 50 foiz;
 qolgan hududlarda — 60 foiz.
 Budjetdan subsidiyalar mazkur bandda ko‘rsatilgan miqdorlarda, biroq madaniyat va san’at nodavlat muassasasining prognoz xarajatlari o‘z daromadlari bilan qoplanmagan qismidan oshmagan holda ajratiladi.
 11. Mazkur Nizomning 8 — 10-bandlarida ko‘rsatilgan talablar faqat madaniyat va san’at nodavlat muassasasiga budjetdan ajratiladigan budjet subsidiyalar miqdorini hisob-kitob qilish maqsadida qo‘llaniladi.
 Madaniyat va san’at nodavlat muassasasining haqiqiy shtat birliklari soni va xarajatlari, shu jumladan ish haqi xarajatlari miqdorlari ushbu muassasa rahbarining qaroriga ko‘ra, tegishli yo‘nalishdagi davlat madaniyat va san’at muassasalari uchun belgilangan shtatlar va xarajatlar normalaridan farqlanishi mumkin. 
 Bunda madaniyat va san’at nodavlat muassasasining ortiqcha xarajatlari uning o‘z daromadlari hisobidan qoplanadi.
 12. Madaniyat va san’at nodavlat muassasasining madaniy xizmatlar shartnomasiga tegishli yil xarajatlari hajmining prognozidan kelib chiqib, oyma-oy taqsimlangan budjetdan subsidiyalar va o‘z daromadlari hisobidan (manbalar kesimida) yo‘naltiriladigan mablag‘lar bo‘yicha jadval ilova qilinadi.
 13. Moliya yili davomida qonunchilik hujjatlariga muvofiq ish haqi miqdorlari va shartlari o‘zgargan holatlarda, madaniyat va san’at muassasasiga budjetdan ajratiladigan subsidiyalar summasi miqdorining tegishli qismi qayta ko‘rib chiqiladi.
 14. Budjetdan ajratiladigan subsidiyalar tegishli moliya yili uchun tuman (shahar) mahalliy budjetlari parametrlarida “Madaniyat va sport” sohasi bo‘yicha nazarda tutiladi.
 15. Madaniyat va san’at nodavlat muassasasi budjetdan subsidiyalar ajratish uchun tegishli tuman (shahar) moliya bo‘limiga budjetdan subsidiyalar olish uchun buyurtmanomani quyidagi hujjatlarni ilova qilgan holda mazkur nizomga 2-ilovaga muvofiq shaklda hisobot oyi uchun hisobot oyidan keyin har oyning 5 sanasiga qadar taqdim etadi:
 buyurtmanoma beruvchining — yuridik shaxs bo‘lgan tadbirkorlik subyektining nomi, joylashgan joyi (pochta manzili) va tashkiliy-huquqiy shaklini tasdiqlovchi guvohnoma, tijorat bankidagi hisobraqamlari rekvizitlari;
 O‘zbekiston Respublikasi Madaniyat vazirligi bilan davlat-xususiy sheriklik to‘g‘risida imzolangan shartnoma nusxasi; 
 tuman (shahar) madaniyat bo‘limi bilan belgilangan tartibda tuzilgan madaniy xizmatlar ko‘rsatish bo‘yicha shartnoma nusxasi;
 hisobot oyida o‘z faoliyatidan olingan haqiqiy daromadlar (tushumlar) to‘g‘risida tegishli tijorat banki tomonidan tasdiqlangan ma’lumot.
 Mazkur bandning ikkinchi — to‘rtinchi xatboshilarida ko‘rsatilgan ma’lumotlar madaniyat va san’at nodavlat muassasasi tomonidan budjetdan subsidiyani birinchi marta olganda taqdim etiladi.
 16. Madaniyat va san’at nodavlat muassasasiga hisobot oyi uchun budjetdan ajratiladigan subsidiyalar miqdorlari quyidagi formula asosida hisoblanadi:
 BSh = BSp * Dh / Dp
 bunda:
 BSh — madaniyat va san’at nodavlat muassasasining hisobot oyida budjetdan ajratiladigan subsidiyaning haqiqiy miqdori;
 BSp — madaniyat va san’at nodavlat muassasasining madaniy xizmatlar ko‘rsatish bo‘yicha shartnomasiga ilova qilingan jadvalda hisobot oyi uchun budjetdan ajratilishi belgilangan subsidiyaning prognoz miqdori;
 Dh — madaniyat va san’at nodavlat muassasasining hisobot oyidagi o‘z faoliyatidan olingan haqiqiy daromadlar (tushumlar);
 Dp — madaniyat va san’at nodavlat muassasasining madaniy xizmatlar ko‘rsatish bo‘yicha shartnomasiga ilova qilingan jadvalda hisobot oyi uchun belgilangan daromadlar prognoz ko‘rsatkichi.
 17. Hisob-kitoblar natijasida madaniyat va san’at nodavlat muassasasiga hisobot oyi uchun budjetdan ajratiladigan subsidiyaning haqiqiy miqdori ushbu subsidiyaning prognoz miqdorlaridan oshganida, budjetdan subsidiya uning prognoz miqdorlari doirasida to‘lanadi.
 18. Tuman (shahar) moliya bo‘limi hududdagi madaniyat va san’at nodavlat muassasalari tomonidan taqdim etilgan buyurtmanomalarga asosan amalga oshirilgan hisob-kitoblar natijasini umumlashtirib, mazkur Nizomga 2-ilovaga muvofiq shaklda budjetdan subsidiyalar ajratiladigan madaniyat va san’at nodavlat muassasalarining reyestrini tuzadi va hisobot oyidan keyingi oyning 10-sanasigacha tegishli g‘aznachilik bo‘linmasiga to‘lovni amalga oshirish uchun taqdim etadi. 
 19. G‘aznachilik bo‘linmasi ikki ish kuni mobaynida tuman (shahar) moliya bo‘limlari tomonidan taqdim etilgan reyestr asosida tegishli madaniyat va san’at nodavlat muassasasining tijorat banklardagi hisobraqamiga budjetdan subsidiyalarni belgilangan tartibda o‘tkazadi.
 20. Madaniyat va san’at nodavlat muassasasi budjetdan subsidiya olishga buyurtmanomani hisobot oyi uchun hisobot oyidan keyin ikki oy davomida taqdim etishi mumkin. 
 Mazkur bandda belgilangan muddatdan kechikib topshirilgan buyurtmanomalar to‘lovga qabul qilinmaydi.
 21. Madaniyat va san’at nodavlat muassasasining madaniy xizmatlar ko‘rsatish bo‘yicha shartnomasiga ilova qilingan jadvalda belgilangan o‘z faoliyatidan daromadlari prognozining ketma-ket olti oy davomida 50 foiz va undan past miqdorlarda bajarilishi tuman (shahar) moliya bo‘limi tomonidan aniqlanganda, mazkur holat to‘g‘risida tuman (shahar) madaniyat bo‘limiga va madaniyat va san’at nodavlat muassasasiga yozma ravishda ma’lum qilinadi. 
 Bu holatda madaniyat va san’at nodavlat muassasasiga budjetdan subsidiyalar ajratilishi vaqtinchalik to‘xtatiladi hamda mazkur daromadlar prognozining haqiqiy ko‘rsatkichlari 51 foiz va undan yuqoriroq bo‘lgan oydan boshlab qayta tiklanadi.
 Madaniyat va san’at nodavlat muassasasiga budjetdan subsidiyalar ajratishni vaqtinchalik to‘xtatish va qayta tiklash to‘g‘risidagi qaror tuman (shahar) madaniyat bo‘limi rahbarining tegishli buyrug‘i bilan rasmiylashtiriladi.
 22. Tuman (shahar) moliya bo‘limlariga budjetdan subsidiya ajratish uchun taqdim etilgan ma’lumotlarning asosliligi, to‘g‘riligi va haqqoniyligiga madaniyat va san’at nodavlat muassasasi hamda tegishli madaniyat bo‘linmalari rahbarlari shaxsan javob beradi.
 23. Madaniyat va san’at nodavlat muassasasi tomonidan budjetdan subsidiya olish uchun tuman (shahar) moliya bo‘limiga taqdim etilgan ma’lumotlar va hujjatlarning soxtaligi aniqlanganda, ushbu muassasa O‘zbekiston Respublikasi Davlat budjetidan subsidiyalar ajratiladigan nodavlat madaniyat va san’at muassasalarining reyestridan chiqariladi hamda buning hisobiga ortiqcha olingan subsidiyalar mahalliy budjetga qaytariladi. 
 24. Madaniyat va san’at nodavlat muassasasi tuman (shahar) madaniyat bo‘limlariga budjetdan subsidiyalar va xususiy sherik tomonidan o‘z mablag‘lari hisobidan madaniyat va san’at muassasasi faoliyatiga yo‘naltirilgan mablag‘lar to‘g‘risida choraklik (yillik) hisobot taqdim etadi.
 25. Madaniyat va san’at nodavlat muassasasining davlat-xususiy sheriklik shartlari asosida faoliyat yuritish, shuningdek, madaniy xizmatlar ko‘rsatish bo‘yicha shartnomaga ilova qilingan jadvalda belgilangan daromadlari prognozining bajarilishi yuzasidan O‘zbekiston Respublikasi Madaniyat vazirligining madaniyat va san’at muassasalari faoliyatini tashkil etish boshqarmasi va davlat-xususiy sheriklik loyihalari monitoringi bo‘limi tomonidan davlat-xususiy sheriklik asosida doimiy monitoring amalga oshiriladi.
 26. Budjetdan subsidiya mablag‘larining maqsadli sarflanishi yuzasidan nazorat O‘zbekiston Respublikasi Madaniyat vazirligi hamda O‘zbekiston Respublikasi Moliya vazirligining Davlat moliya nazorati organlari tomonidan amalga oshiriladi.
 27. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.